Opname: Minder dink hulle kan Covid-19 kryTwee vrouens dra maskers in Delft in Kaapstad. (Foto: ANA) Volgens die nasionale studie oor inkomstedinamika (Nids) se mees onlangse opname dink minder mense nou hulle sal Covid-19 opdoen. Meer mense dra wel nou maskers, hoewel huishoudings in informele nedersettings minder geneig is om dit te doen. Dié opname is in November en Desember 2020 deur ŉ aantal navorsers aan verskeie universiteite in Suid-Afrika onderneem. Die bevindings is Woensdag bekendgemaak. Hiervolgens het 38% van respondente in Desember gesê hulle dink dit is “waarskynlik” dat hulle Covid-19 kan opdoen. Dít teenoor die 43% van respondente wat in Julie en Augustus hiervan oortuig was. Die persentasie deelnemers wat glo dat hulle dit heeltemal kan vermy om Covid-19 op te doen, het ook in dieselfde tydperk van 82% tot 84% toegeneem. Luidens die verslag het die persentasie mense wat maskers dra “aansienlik toegeneem”, terwyl dié wat sê hulle was gereeld hande egter afgeneem het. In Desember het 78% van deelnemers gesê hulle dra maskers, teenoor 54% in Mei en Junie. Die persentasie deelnemers wat sê hulle was gereeld hande het afgeneem van 60% in Augustus tot 53% in Desember. In Oktober is respondente gevra hoeveel mense in hul omgewing maskers dra wanneer hulle in die openbaar verskyn. Net tussen 39% en 44% van dié wat in informele nedersettings woon, het gesê dat almal of die meeste mense maskers in die openbaar dra. Hierteenoor het 63% van mense wat in formele woonbuurte woon, gesê dat hul bure meestal of altyd maskers dra.